bavarian-nlp/barwiki-20250901 huggingface dataset:
Linux-Distribution

A Linux-Distribution is a Zamstejung vom Linux (Kernel) mid vui andana Software um doraus a Betriabssystem zum macha.
Zamsetzung.
A Distribution bstäd nomalaweis imma ausm Linux-Kernel und da zuakerign GNU-Software, wos as grundlegende Basissystem dostejd. Danoch kimmd bei de meistn imma a X-Window-System und einige grafische Nutzaobaflächn. De vabreitstn san dbei GNOME, KDE und Xfce. Dbei is fosd imma a Boot-Manager, deas System parallel zua andane Betriabssystem startn ko. Oft san a Programme füad Paketvawoidung und zua Installation dabei.
Beim Standard Grundsystem is nua a Bruchtei vo da vafigboan Software installiad. De meistn Distributionen ham speziäe Paketmanager zua Programmvawoidung dbei, womids Nochrüsten domid rechd oafach is. Zuasätzliche Software san meistens vaschiedene Owendungsprogramm, wie beispuisweis Office-Pakete, Editoren, E-Mail-Programm, Browser aba a vui Serva-Software. Fia Entwickla san aa imma oanige Programme wia Compiler oda Intapreta fia a vuizoa an Programmiasprochn voahandn.
Vatrieb.
Linux-Distributionen wern in da Regl ned - wia andare Betriabssysteme - iban Einzlhandl vatriem oda voainstalliad mid m Rechna vakafd, sondan wern meistns üwa kostnlose Beilang-CDs (oda DVDs) in Zeitschriftn vatriem oda kennan kostnlos vo da Webseitn vo de Anbieta owaglodn wern. Es gibt Distributionan de ma vom obieta ois CD kostnlos bstejn koo. In Afrika gibts extrig Stationan wo ma se fian Preis vo am CD-Rohling des Betriabssystem und de de ganze Software de ma se sunst vom Intanet owelon koo, brenna lassn koo. De Distributorn finanzian si iba Spendn (z. B. Ubuntu wead finanziad vom Mark Shuttleworth und Serviceleistunga (Support) füa kommerzielle Owenda.
Es gibt owa inzwischn aa a poar Distributionen, de iban Einzlhandl vatriem wern, wobei ma dbei moastns des beiliegade Buach mid na Installationsoleitung und na Bedeanungsoleitung zoihd.
A de Voainstalliade Veasion kimmd middlaweiln auf vasteakte Kundnnochfrog imma efta voa, so hod z. B. Fujitsu-Siemens scho seid a boar Joar de Lindows-Installationsmedien in da Standardausstattung vo de Gschäfts-PCs und Dell installiad bei am Großdail seina Rechna Ubuntu vorweg ois Betriabssystem.
Vagleich vo Linux-Distributionen

De foigndn Tabejn vagleicht genereje und technische Infoamationen füa a Rei relativ bekannta Distributionen des Betriebssystems Linux.
Oigemeins.
De Wichtigstn Infoamationen übad Distributionen (Heasteja, Lizenzen, Hinweis, usw.):
Technik.
Informationen zu de technischn Datn da Distributionen:
Oschttiroul

Da Bezirk Lianz (amtli: Bezirk Lienz) isch a Vawoltungsbezirk vüm öschtareichischn Bundeslond Tiroul. Er isch deckungsgleich mid Oschttiroul, an kloonen Teil vün da Region Tiroul.
De Nochbarlända vün Oschtiroul sein Kärntn, Solzburg, Südtiroul und da Veneto in Italien. Di gröschte Stod in Oschtiroul isch Lianz.
Gschicht.
Nochn Erschtn Weltkriag isch Tiroul in vir Teile zarissn woschtn. Nordtiroul und Oschttiroul sein bei Öschterreich bliebn. Süd- und Welschtiroul ("Trentino") sein zi Italien kemmen. In da "Nazizeit" hod Oschttiroul zi Kärtn keat.
Johnny Cash

Dá Johnny Cash (deitsch: Bargeld Hanse) is oáná vo de eáfolgreichsdn Country-Musiker, de wejs jemals gem hod. Geboán isá ám 26. Feba 1932 als J. R. Cash in Kingsland, Arkansas, gschtoám ám 12. Sebdembá 2003 in Nashville, Tennessee.
Biográfie.
Eá war vo 1954 - 1958 in da Air Force; undá anderem isa do in Landsberg am Lech schdázioniád gwen. Do hoda seine eásdn Liadln gschriem und sei eásde Gidár káffd. Wejá na wiedá dáhoám gwen is, hoda im Sun-Studio, do wou zu deárá Zeid áá de unbekanndn Musiker Elvis Presley, Carl Perkins, Roy Orbison, Jerry Lee Lewis ect. gwen sán, á Pláttn ááfgnummá. Eá is nachád aláwál bekanndá woán und hod guáde Verkaufszahln ghod. Alládings hodá á Drogn gnummá. Deárástweng hod se áá sei eáds Frau vo eám scheidn loun. 1968 hoda ná d'Carter June gheirad, de wej sölwá á bekannde Country-Musikerin war. 1968 und 1969 hoda seine eáfolgreichsdn Albn ááfgnumma, oáns live ausm Folsom Prison und s'onáne im San Quentin-Gfängnis. Vom zwoadn kimmd áá sei eáfolgreichsde Single, "A Boy Named Sue". Vo 1969 - 71 hoda sogoá sei eigáne Fernsehsendung ghod. Schej langsam is nachánd á weng schdáádá woán um eám, bisa nachánd in de Achzgá Joar komplett in da Vosenkung voschwundn is. 1994 hodá owá a Kambäck ghod, midn eásdn Dáál vo seiná "American Recordings"-Serie, des wej nachánd ingesamd stuckárá fimf CDs woán sán. 1997 is bei eám nachand a Neávnleidn gfunná woán, an däm wejá nachand 2003 gschdoám is.
Musikstil.
Da Cash Johnny hod in Ofang no koán Schlagzeigá ghod, blos án Gidárisdn (án Perkins Luther) und án Bassisdn (án Grant Marshall). Eá sölwá hod gsunga und Gidár gschbülld. Wáál eám owa des Greisch vo da Snare-Drum áso gfolln hod, hoda a Babiá hinda d'Soidn zwiggd, des hodse nachánd so ähnlich ogheád. Des, und de bsondane Technik vom Perkins Luther, hod dazou gfiaád, dasa braggdisch sein eigenen Musikstil ghod hod, der wej "Boom-chicka-Boom" ghoissn hod. Schbeda hoda nachánd no án Schlagzeigá grejgt, án Holland W. S., nachánd is aus dá Begleidbänd "Tennessee Two" de nuie Band woán, "Tennessee Three"
Man in Black.
Wááláse awl schwoáz oglegd hod, isá "Man in Black" ghoissn woán. Do dámid wolldá zoing, dass einfach vüll z'vüll Leid git, dene wejs ned so guád gejd. Eá hod áá á Liádl gschriem, des wej "Man in Black" hoisd, wou eá des allse eágleád.
Fülm.
2005 is a Fülm dráád woán iwá eám mid dem Titl "Walk The Line". Da Phoenix Joaquin hod n'Cash Johnny gschbülld und d'Witherspoon Reese hod d'Carter June gschbülld. Fiá de Rolln hods ná sogoá án Oskar gwungá.
Zwaungsstearung

Zwaungsstearunga san psichische Störungen, bai denen se de Pazientn Gedonkn und Hondlungen aufdrenga, de zwor ois gweelnd empfundn wern, owa trozzdem umgsezzt wern miassn, aa wonns völlig üwadriem oda sinnlos san. De dro Dakronktn dakennan dees zwor maistns, kennan se drüwa owa ned hinweggsezzn.
Zwaungsstearunga san durch wiedakearnde Zwaungsgedonkn und/oda Zwaungshondlungen kennzaichnet, de an rituöin Karaakta onemma kennan. Zwaungsgedonkn san Ideen, Vorstellungen oda Impuise, de se dauand wiedahoin, gweelnd san und ned durch Wüinsostrengung beaiflusst wern kenna. Zwaungshondlungen san Stereotipien de ständig wiedahoit wern miassn. Tipische Baispiele san da
Zwaungsstearunga kennan so stork ausprägt sei, dass a normaale Leemsfürung nimma mear möglich is.
Ursochn.
A aanzige auslösnde Ursoch kennd ma ned. Worschainlich is d' Kombinazion vo Faologung, Hirnstoffweggslstearunga und seelische Ursochn fir s Entstee vo aana Zwaungsstearung vaontwortlich. Nochwaisbor san zum Bsp. Vaändarungen im frontaaln Kortex vo de betroffanen Pazientn.
Behaundlung.
Mid da Vahoitnsterapie steed mittlawaile a effektiivs psichoterapaitischs Behondlungsvavorn zur Vafügung. Ondane Psichoterapievavorn san bai dera Erkronkung ned so wirksom und a friare effektive vooitnsterapaitische Behondlung soitad ned vazögat wern, wail a Behondlung am Onfong vo da Störung erfoigsvasprechnda is.
Zur Standardterapie (bsundas in da aakutn Faasn) ghert aa a Behondlung üwa längare Zaid mid Medikamente, de d' Wirkung vom Bootnstoff Serotonin im Hirn vabessan (sognonnte "Selektive-Serotonin-Wiedaaufnomehemma"). D' Terapie mid d' Medikamente is ergänznd zur Vahoitnsterapie sear zum empfeeln und ko d' Sümptoome deitlich reduziarn. A voiständige Hailung is nur söitn z' daraichn, a staabile Remission is owa fost oiwai möglich.
Übasee (Cheamgau)

Übasee (hoachdeitsch: Übersee) is a Gmoa in Obabayern. Sie zejt zum boarischn Sprachraum und is Tei vom Landkroas Traunstoa, a Luftkurort und a ois Blumendoaf bschriem.
Geografie.
Log.
Übasee liegt im Cheamgau, speziej im Ochadoi am Sidufa vom Cheamsee. Duach Übasee duache fliaßt da Übaseea Boch, der gleichamaßn wia de Tirola Achn de des Gebiet vo da Gmoa im Ostn begrenzt, in an Cheamsee mindt.
Übasee is zammagsetzt aus de Ortsteile Übasee, Fejdwies, Hofanger, Untaland, Luft, Gröben und Oimau.
As Dorf is recht lang und schmoi, desweng gibts koan wirklichn "Ortskern" und a de Ortseile san eha hintanand. So gibts zum Beispiel a zwoa Trachtnvereine in Übasee, oan vo Übersee direkt, und den andern vo da Fejdwies, weil de da greßte Ortstei is und a weng mehra im Noadn is.
Nochboagmoana.
De benochboatn Derffa san Bernau, Grassau, Staudach-Egerndach und Gromstätt.
Gschicht.
In de Notitia Arnonis taucht da Nam Übasee s' easchte Moi ums Joar 790 auf. Des Klosta St. Peter in Soizburg hot scho friah des Obaeigentum üba a bor Giata im Gmoagebiet ghabt, wichtigsta Grundherr war aba seitm Spadmittloita da boarische Herzog, der in da Mittn vom 13. Joarhundert aa de Vogtei üba weiterne Soizburga Besitzungen im heitign Gmoagebiet erlangt hot. Seit 1818 is Übasee a eigne Pfarrei. Seit 1860 is da Ort an da Eisenbahnstreckn Paris-Minga-Wean gleng. De teilweis aus'm 13. Joarhundert stammende oide Kirch is 1902 a neigotischn Kira gwichn. Friaras hams a Kirch ghobt, de wo zum Teil no ausm 13. Joarhundert war, aber 1902 is de ogrissn worn, dann hams a neigotische hibaut. Heid is de Kirch mit 75 m de hächste im ganzn Cheamgau und hoasst a "Da Dom vom Achental".
In Übasee war lang hauptsächlich Landwirtschaft wichtig, bis in da Nochkriagszeit da Tourismus eingsetzt hot, der des Dorf auflem hot lassn. In da Vergangenheit hods in Übasee regelmaßig Überschwemmungen vo da Tiroler Ache gem, bis in de 1930er Joar an Achendamm baut ham. Es san bis heit Reste vo friarane Ochabettn mitten in Übasee sichtbar.
Ökonomie und Infrastruktur.
Bedingt duach de Lage zwischen am See, de Beag und am Moor is da Fremdnvakea wichtig. Außadem gibts freile aa vui Landwirtschaft, und aa industrielle Produktion und Dienstleister, wia zum Beispiel da Aircraft Philip, a Fliagafirma. Im Ortstei Feldwies direkt am Cheamsee is da Überseer Badestrand, da Segelyachthafen und de Anlegestej da örtlichn Schifffahrtslinie (de aba bloß üban Summa ans Netz vo da Chiemseeschifffahrt obundn is). An da Ufapromenadn gibts vui Gastronomie. Do is a de mittlerweile recht bekannte Beach Bar mit am gscheidn Strandbad, wo im Summa imma recht vui Leid zum Bodn hergengan und danoch an schenstn Sonnenuntergang am ganzn Cheamsee oschaung.
Außadem gibts in Übersee an grässtn Campingplatz direkt am See und aa den oanzigen FKK-Badestrand am ganzn Cheamsee.
Buidung.
2016 existiern in Übasee:
Vakea.
De A 8 Minga-Soizburg geht a da Gmoa vorbei. Mit am Bahnhof hod Übersee Anschlss an de Bohstreckn Minga-Soizburg. Außadem gibts am Ufa vom Cheamsee an gloana Hofn fia de Schiffal, und im Summa fohrt a Bor moi am Dog a Schifferl zur Frauninsl. Freile fohrn a de Busse vo da RVO eftas am Dog amoi durche.
Staudach-Egerndach

G´Stauda (Staudach) (amtli Staudach-Egerndach) is a Gmoa in Obabayern. Sie is Tei vom Landkroas Traunstoa und aa Mitglied vo da Vawoitungsgmoaschoft Marquartstein. Sie zejt zum boarischn Sprochraum.
Geografie.
G´Stauda liegt im Cheamgau, speziell im Achental sidli vom Cheamsee.
De nächstliegende Autobahn wia aa da nächstliegende Bahnhof hand a da Streckn Minga-Soizburg bei Übasee zum findn. Vo g´Stauda aus ko da Hochgern bestieng wern.
Benachbarte Gmoana hand Übersee, Berng, Wess´n, Marquartstoa, Ruapading, Gromstett und Grassau.
Gschicht.
Da Ort g´Stauda is 1150 ois "Studahe" easchtmois urkundlich erwähnt worn. Auf dem heintign Gmoagebiet war im Mittloita de Burg Hohenstein, de si zeitweise im Besitz vom Cheamgau-Grafengeschlecht da Sieghardinger befundn hot. De Anlag, vo dera heint nur no wenig Rest auf'm Schloßberg dahoitn hand, wechslt oftmois den Besitzer. Im Joar 1260 kimmt de Burg zua Herrschaft vo Herzog Heinrich XIII. vo Bayern-Landshuat. De heintige sejmständige Gmoa is 1817 ois "Gmoa Egerndach" entstandn. Am 13. April 1949 hand Egerndach und g´Stauda zua Gmoa "Staudach-Egerndach" zsammagschlossen worn.
Politik.
1. Buagamoasta da Gmoa is da Pertl Hans.
Neibau

Da Neibau (aumtlich: Neubau (Wien)) is da siemte Gemeindebeziak vo Wean, mit 32.027 Eihwohna (2016) und ana Flächn vo 1,61 km². Da Beziaksnaum wiad mit Artikl vawendt. Ma sogt deshoib ned „in Neibau“, sundan „am Neibau“. Da Beziak liegt innahoib vom Giatl, dea wos an da Stö vom ehemolign Linawoi aug'legt is.
Friacha woan am Neibau de Vorstädd Neibau, Oidleachnföd, St. Ulrich, Schottnföd und Spittlbeag. De Grenzn san de Lerchenföda Stroßn im Noadn, de Mariahüfa Strossn im Südn, da Neibaugiatel im Westn, und de Museumstroßn und da Museumsplotz im Ostn.
De Greanen haum 2001 is easchte Moi gschofft de Meaheit vo Wöhlan in an Weana Beziak z kriagn. So wia Mariahüf, is Neibau bekaunt fia seine jungan, liberaln Stodmenschn.
Krocha

Krocha san a Haufn estareichisches Gschurlat, meist Weana, wos seit ziaka 2007 ois Jugndszene gem soi.
Des Wuat leit si vom weanerischn "einekrochn" o und is vom estareichischn DJ Stefan Berndorfer (Stan Wee Bee) prägt wuan, sogt ea wenigstns.
Vabreitung.
Des Gschurlat, wos si söba ois Krocha bezeichnet, gibz seit 2007 in Wean, Graz und Linz und in da jewäulign Umgebung. De Oat, wia sa se auziagn, is owa r a scho iwa de Grenzn vo de Städt aussegschwabbt.
Duach Medien wia Youtube, Netlog oda MyVideo hod si de Tonzoat und de Mode gschwind ausbraat, wobei de meistn Büdln und Füm mit Kamerahandys gmocht wuan san.
Des Gschurlat definiert si duach de Vawendung und Erfindung vo eigane Wörta und an eiganan Sprochstüü, dea im Großn und Gaunzn vo da Weaner Umgangssproch und da Sproch vo Zuagraaste ogleit is. Zum Beispü steht „Kroch' ma' eine“ gonz oafoch fia r „a Hez hom“ oda oafoch nua fias Einegeeh in a Disko, gfoigt vom „oviechan“ aufm Tonzpakett. Zua Betaunung und Bejohung is des Wuat „Fix“ iblich. An oigemeina Ausdruck vo ana Gfühserregung is des Wuat „Bam“; „Pock i net“ is a Ausdruck fia Fassungslosigkeit; des bekaunte „Oida“ wird a ohne an sichtboarn Zammenhaung bei fost jedn Sotz vurn oder hint aunghengt.
Obastaffa

Obastaffa (amtli: Oberstaufen) is a Moakt in Bayern im Allgai im Regiarungsbeziak Schwobm. Es werd da dort net boarisch, sundan allgaierisch gredt. De Ortschaft liegt im Landkreis Obaallgai.
Gschicht.
In a Beurkundung vom Kloasta St. Gallen vom 20. Dezember 868 n. Kr. werd da Ort "Stoufun" easchtmois erwähnt. Seit de Friedensverträg vo Brünn und Preßburg 1805 ghert da Ort zu Bayern. Er war ehemois a Teil da Grafschaft Kenigsegg-Rothenfels, de vo de Besitzer 1804 geng Giata in Ungarn vatauscht worn is. Staffa is 1892 duach de Bayerische Regierung in Obastaffa umbenannt worn. 1972 san de Gmoana Aach, Thalkirchdorf und Obastaffa zum neien Markt Obastaffa zsammageschlossen worn. De Gmoana warn friara scho amoi (zsamma mit Stiefenhofen) a Einheit und warn 1808 aufteilt worn. 1949 fiahrt da Kurarzt Dr. med. Hermann Brosig de Schrothsche Heilkur ei. Mit da Verleihung vom Prädikat „Schrothkurort“ am 30. November 1959 is Obastaffa offiziell ois oanziga Schrothkurort vo da Bundesrepublik onakannt.
Am 10. Dezember 1969 war de Onakennung vo Obastaffa ois Heilklimatischa Kurort. Seit 1991 is Obastaffa Schroth-Heilbad.
Seit da Genehmigung vom "Naturpark Nagelfluhkette" anno 2008 durchs Bayerische Umweltministerium is Obastaffa Mitglied in im deisch-estareichischn Gmoaschoftsprojekt.
Politik.
Patenschaft.
Im Jåhr 1986 is a Patenschaft fia de vatrieman Sudetndeitschn aus'm Schrothkurort Dolní Lipová/Niederlindewiese bei Freiwaldau im Altvatergebirge übanumma worn.
Kuitua und Soziales.
Theata und Konzerte.
Konzertdarbietungen gibts regelmassi im Kurhaus Obastaffa, in da Festhalle Steibis und im Thaler Festsoi; Theaterauffihrunga wern im Kurhaus und im Thaler Festsoi (Bauerntheater) gem.
Soziales.
Seit September 2008 gibts an offanan Jugendtreff: As Jugendhaus Pangäa in Oberstaffa.
Vakea und Tourismus.
Vakeasobindung.
Glei südlich vom Ortskern verlafft de Bundesstraß 308 vo Lindau iba Lindenberg an Obastaffa vorbei und weita auf Immenstod am Oipsee.
Ebmso verlafft dort de Eisenbohlinie vo da Oigaiboh (Minga–Lindau).
Tourismus.
Obastaffa is 2010 vom "ADAC" mitm "ADAC-Tourismuspreis" fir de Mehrwert-Gästekortn "Oberstaufen PLUS" auszeichnet. Fir des Ongebot hod da Kurort aa in "Deutschen Tourismuspreis 2009" dahoidn.
Frisbee

A Frisbee oda "Wurfscheim" is a fliagende Scheim.
Wegn da Form vom Frisbee, kut ma an Frisbee um a drum weita schiaßn wia an Boll.
Es gib an Monschaftssport, dea hoast "Ultimate Frisbee". Da Frisbee muaß do genau 175 Gramm schwar sei. A da Durchmessa muaß greaßa sei, als bei gängign Spillzeugfrisbees. Besonders in Amerika is des Spiel belibt. Bei ins is des ea a Rondsportort.
Fleischpflanzl

Fleischpflanzl (in Oidbayern), Fleischkejchla (in nordboarischn Raum), Fleischloabal oder Fleischlabal (in Estareich) san vamuatle oans vo de Speisn, de in da Wejd am meistn vaschiedene Nam trogd.
Zuadadn.
Heagstejd weans aus am gschabtn (heidzdog duachdrahtn) Fleisch, am Hackfleisch mid Gwüaz. Ois Fleisch konn ma praktisch a jeds heanemma, es gibt sogor Leid, de macha Fleischpflanzal aus Fiisch. Um des Fleisch zum strecka oda bessa zbindn gibt ma gean no a Oar und eigwoakte Semme, Mejh oda Semmebräsl dazua.
Wejdbekannt san de Fleischpflanzl ois Fast-Food worn, nämli ois Hauptbstandtei von an Hambuaga, eigantle nix ois a woarme Fleischpflanzlsemme.
In Baiern isst ma Fleischpflanzl gerna ois Hauptspeis mid am Eadäpfebiree und am Kraud oder am Gmias oda koid ois Broudzeid, aa in na Semme ois Fleischpflanzlsemme.
Da Nama kimmt vom "Fleischpfannzelte". A "Zelte" is a oidr Ausdruck fir an flachn Kuachn.
Kloansta gemeinsamer Nenner

Da Begriff kloansta gemeinsoma Nenna is Umgangssproch. Ma mechst an greaschtmöglichn Kompromiss zommbringen.
Zum Beispill welln Massenmedien Inhalte füa an Haufn Leit vamittln, damit de zfriedn senn. Ma kannt sogn, de suachn an kloanstn gemeinomen Nenna. Es gip a den Begriff Mainstream dazua.
Da Begriff kimmt aus da Mathematik. Do vasuacht ma bei mehrane Brüch den Nenner zum finden, bei dene olle bteiligtn Brüch weidahin an ganzzahlign Zähler hom. Nua so ko ma Brüch zsammzejn. Damits mäglichst oafach bleibt suacht ma den kloanstn Nenner, der de Bedingung erfüllt. Des is dann sozusang der Kompromiss aus olle bteiligtn Brüch.
Fia de Redwendung hoast des, ma suacht de Gmeinsamkeit vo de Vorstellunga vo olle bteiligtn Leid.
Mai Kuraki

D'Mai Kuraki (jap. 倉木 麻衣, "Kuraki Mai"; eingtlich Mai Aono (青野真衣 Aono Mai) * 28. Oktober 1982 in Tokio, Japan) is a J-Pop-Sängarin. Ihr Stil is scho fraj vum Gsang vu da Whitney Houston und vu da Choreographie vum Michael Jackson beeinflusst worn.
Ihr Lêm.
Scho im zwoatn Schuijoah an da Mittlschui hot d'Mai Kuraki a Demotape an d'Plattnfirma Giza geschickt. Die Afnahma hom die Plattenbosse iwazeigt und sie hot a Vatrog krajgt. 1999 is in Amerika unter'm Pseudonym "Mai K." ihr Debütsingle "Baby I Like" erschiena. Ihr easchte Single in Japan - "Love, Day After Tomorrow" - is no im gleichn Joah rauskumma.
Trotz kommerzielle Erfoig is ihr Karriere immer im Schatten vu da Hikaru Utada gstandn. Obwoi die Kritiker oft in da Mai Kuraki as bessere Tanz- und Gsangtalent gseng hom, hot se bei de Fans as Image vu ana Kopie vu da Hikaru Utada. Trotzdem is ihr Debütalbum "Delicious Way" (2000) iwa 4 Milliona Maui vakafft worn und wor so as am bestn vakaffte Ãibum vum Joah.
2003 hot s' ihr eigene Fernsehsendung mit'm Nama "Mai-K TV" grajgt. In der Sendung zeigt se ihr persönliche Seitn und vazöht vüü vu ihre musikalischn Wurzln.
Ihr zwoats Album "Perfect Crime" is iwa zwoa Milliona Moi vakafft worn. Im Summa is se zum easchtn Moi auf Tour durch sechs greißare Städt ganga.
Im Jenna 2002 hot se ihr easchts englischsprauchigs Oibum "Secret of my heart" in Amerika vaeffntlicht. Danauch is se wieda in Japan af Tour ganga, und desmoi in greissam Ausmaß: 10 Städt, 14 Shows, im Schnitt 50.000 Bsuacha pro Konzert. Im Oktoba is ihr zwoats Oibum firs Joah 2002 - "Fairy Tale" - rauskumma. Desmoi hots bloß a mittlgroße Tour gem fir die Promo vu dem Oibum, die wo dafir acht ganze Monat dauert hot.
Danauch is ihr mittlerweile vierts Oibum - "If I believe" - kumma und is ajs easchts vu ihre Oibm direkt af Platz 1 in de Charts eigstieng. Dau damit hot se d'Mai a festn Platz an da Spitz vu de de japanischn Idols gsichert. Am 1. Jenna 2004 is as Best-of-Album "Wish you the best" rauskumma.
2005 hot se ihr Studium an da Ritsumeikan-Universität erfoigreich abgschlossn und se hot ihr fünftsOibum "Fuse of Love" rausbraucht.
D'Mai Kuraki hot mehra Lieder waj z. B. "Secret of my heart", "Time after time", "always", "Winter Bells", "Start in my life", "Kaze no la la la", "Growing of my heart", und "Shiroi Yuki" zum Anime Detektiv Conan beitrong.
Martin Bottesch

Da Bottesch Martin (* 1953 in Grosboin, rum.: "Apoldu de Sus") is a Schriftschdöla, Matematika und Regionalbolitika aus Rumenien.
Biografi.
Ea is 1953 in Grosboin auf d'Wöd kema, oam fu de drai Landladeafa im Beziak Heamanschdod in Simbiagn, hod schbeda in Klausnbuag schdudiad und is gleanda Matematikleara. Dano woar a ois Leara auf da deitschschbrochign Obdailung fum Gimnasium in Müboch (rum.: "Sebeş") und schbeda im Brukenthal-Gimnasium in Heamanschdod . Noch'n End fum Komunismus in Rumenian woar a 1990 dabai wia des Demokratische Foarum fia de Deitschn in Rumenien (DFDR, rum.: "Forumul Democrat al Germanilor din Romania") grindd woan is. Des is a bolitische Boatai de si fia de Recht fu de deitschschbrochign Mindaheitn im Laund aisezt. Said dem hod a bai dem Deitschn Foarum a oiwai faschidane wichdige Funkzionen ghobt, owa oiwai eanaumtli. Berufspolitika is a in deara Zeid koana woan, obwoi des Deitsche Foarum doalwais recht eafoigreich woa bai de Woin, bsondas in Simbiang.
Im 1998ga Joa is a da Laita fum Zentrum fia Learawaidabüdung auf Deitsch in Mediasch woan, wos de zwoatgresde Schdod fum Beziak Heamanschdod is. Und des is a da Beziak fu Rumenien wo de kloane deitschschbrochige Mindahait nu in gressdn Prozentsoz hod, oibwoi a fu doat de mearan ausgwaundat san.
Wai de kloane Grupn fu de uaschbringli aus Estareich schdaumadn Landla nu schnöla am faschwindn is, wia de Simbiaga Soxn, hod da Bottesch Martin foa a boa Joa damid augfaunga, das a dokumentiad wos nu do is. Ea hod Biacha und Artikl iwa de Gschicht fu de Landla gschrim, iwa eanare Breich und eanan oidn boarischn Dialekt. Aso is a oiwai meara zu am Expeatn auf dem Gebid woan und bsondas in Estareich und Boarn kend man hauptsechli zweng dem.
Im 2004a Joa hod a si daun do iwaren lossn, das a fias Deitsche Foarum fiar a wichdigs Aumt kandidiad und seid de Lokalwoin fum 6dn Juni 2004, wos Foarum mid 30% und 11 Mandatn de schdeaksde Boatai im Beziak woan is, is a da Kroasrodspresident (rum.: "Preşedinte al Consiliului Judeţean") fum Kroas Heamanschdod. Do woan owa a an Haufn Schdimen fu rumenische Rumenen dabai, wai de Deitschschbrochign in dem Kroas grod amoi 1,6% ausmochan. D'Eagebnis fu de aundan Boatain woa: PSD - Sozialdemokratn 8 Mandate, PD - Demokratische Boatai 6, Nazionallibarale Boatai 5 und Humanistn Boatai 3.
Im Juni 2008 is da Bottesch Martin nu amoi gwöd woan und is jez schau in da zwoatn Aumtszeid Beziakspresident. Z'lezt hod a si dafia aigsezt das de "Allgemeine Deutsche Zeitung für Rumänien" ned aigschdöd wiad, obwois finanziel ned guad do schded. Dawai is da Plan, dass schdod jedn Dog hoid oa Moi in da Wocha aussa kimd und so waida doa kau.